34. schôdza NR SR - 5.deň - B. popoludní
Dátum: 2018-09-17
Poslanec: Zemanová, Anna (SaS)
Druh vystúpenia: Vystúpenie v rozprave

160. Ďakujem pekne za slovo. Cieľom, podľa čl. 45 Ústavy Slovenskej republiky každý má právo na včasné a úplne informácie o stave životného prostredia a o príčinách a následkoch tohto stavu. V nedávnom období rezonovali medzi verejnosťou viaceré kauzy znečistenia podzemnej vody, ktorá sa využíva pre ľudskú spotrebu, pre závlahu alebo aj iné účely. A najpravdepodobnejší zdroj znečistenia podzemnej vody je zo starých environmentálnych záťaží, ale aj z novodobých ekologických havárií, či priemyselnej alebo poľnohospodárskej činnosti. Uvedené informácie prenikli na verejnosť až z verejných oznamovacích prostriedkov, v podstate náhodou, pretože súčasný systém analýz podzemných vôd a informovanie o nich sú nastavené nedostatočne. Si spomínate na dve také aktuálne situácie, ktoré boli najmä na Žitnom ostrove. Jedna bola analýza, zistenie atrazínu vo verejnom vodovode vo Veľkom Báči a v priľahlých obciach a vyviňovanie sa rezortov, či už to bol rezort životného prostredia a rezort zdravotníctva, že kto je zodpovedný za ten stav, že ľudia pili znečistenú vodu. No ministerstvo životného prostredia potom povedalo, že sú za to zodpovední, nebudete veriť kto, starostovia. Pretože starosta je ako zodpovedný dodávať pitnú vodu, nezávadnú svojim obyvateľom. Avšak o tom, že tá voda je závadná alebo nezávadná, vlastne tie informácie o kvalite zhromažďuje rezort životného prostredia v rámci svojich organizácií, ako je Slovenský hydrometeorologický ústav, Výskumný ústav vodného hospodárstva a Geologický ústav Dionýza Štúra. Samozrejme svoje merania a povinnosti majú aj prevádzkovatelia vodovodov, ktorí taktiež musia robiť merania, kontroly analýz dodávanej vody, avšak projekty manažmentu rizík o tom, aký rozsah analýz majú vykonávať, to znamená, či len také malé krátke s vytipovanými vybranými ukazovateľmi, alebo rozšírené, tak tie práve sú nastavené na základe zistení, ktoré sú zverejňované a zisťované prostredníctvom Slovenského hydrometeorologického ústavu. Slovenský hydrometeorologický ústav je príspevková organizácia s celoslovenskou pôsobnosťou, ktorá je príjmami a výdavkami napojená na štátny rozpočet prostredníctvom rozpočtovej kapitoly rezortu ministerstva životného prostredia. SHMÚ, ako poznáme v skratke túto organizáciu, poskytuje klimatické a meteorologické informácie, ako aj informácie o kvalite ovzdušia, stave a režime vôd. Ďalej poskytuje poveternostné informácie, vrátane tých, ktoré sú potrebné na zabezpečenie leteckej prevádzky na území a nad územím Slovenskej republiky. Poskytuje poklady pre predpoveď počasia a zabezpečuje predpoveď vodných stavov a prietokov. SHMÚ svoju činnosť vykonáva na základe systematického získavania údajov, zberu, spracovania týchto údajov v pozorovacích sieťach a v spolupráci s ďalšími organizáciami a inštitúciami. Tieto údaje archivuje a interpretuje a vykonáva aj ďalšie činnosti súvisiace s vyhodnocovacím napríklad pozorovania ovzdušia, vody pre rôzne účely. Základným prostriedkom na získavanie údajov o kvantitatívnych a kvalitatívnych parametroch ovzdušia a vôd sú pozorovacie objekty Štátnej hydrologickej a štátnej meteorologickej siete v celkovom počte 4 190. Ako som spomínala, SHMÚ je príspevková organizácia rezortu životného prostredia, ktorá je každoročne subvencovaná nemalými prostriedkami z verejných zdrojov. Tie fungujú na základe kontraktu s ministerstvom životného prostredia. Napríklad v roku 2017 to bol transfer vo výške viac ako 10 mil. eur, čím zadávateľ, ministerstvo, zabezpečil pre riešiteľa ako SHMÚ finančné prostriedky vlastne v plnom rozsahu tých prác, ktoré SHMÚ mala mať. Okrem týchto finančných prostriedkov vzhľadom na to, že ide o príspevkovú organizáciu, tak potrebuje mať aj vlastné príjmy a tie v roku 2017 boli dosiahnuté vo výške viac ako 5,8 mil. eur. Sú to dôležité čísla, aby ste pochopili to, že keďže navrhujem, aby hydrologické údaje boli poskytované bezplatne, že aký dopad a či bude mať na financovanie tejto organizácie. Čiže viac ako 5 mil. je vlastný príjem. Z toho 4,9 mil. za predaj služieb, potom sú to ďalšie prostriedky, príjem z prenájmu budov, úroky a iné nedaňové príjmy, resp. príjmy z európskych spoločenstiev. Niečo sú aj tržby za predaj služieb pre leteckú meteorologickú službu. Z tohto všetkého, z týchto, z tejto sumy 5,8 mil., ktorá je vlastným príjmom, je len 31 244,96 eur príjem za monitorovanie a hodnotenie množstva, režimu a kvality podzemných vôd. Čiže po aplikácii môjho návrhu zákona by bol výpadok príjmov tejto organizácie 33 215,96 eur podľa účtovnej závierky z roku 2017. Čiže v porovnaní príjmu 5 mil. 800-tisíc výpadok 33-tisíc euro a pritom údaje, ktoré dostanú, tým pádom aj títo starostovia, ktorí majú zabezpečovať kvalitnú vodu pre ľudskú spotrebu, tak dopad na to zdravie, na zdravie ľudí a na to, že občania budú môcť aktívne kontrolovať kvalitu podzemnej vody v lokalitách, kde žijú, alebo ktorá ich zaujíma, je oveľa, oveľa väčší ako v porovnaní s výpadkom tohto príjmu, čo je nula celá nič z rozpočtu SHMÚ. Tu chcem sa pristaviť, pretože mala som po zverejní môjho návrhu zákona, mala som rozhovor s pracovníkom SHMÚ, kde mi teda vysvetľoval, že tak ako je naformulovaný tento návrh zákona, že je to, proste všetky produkty, ktoré vyrábajú ako SHMÚ, že by museli dávať zadarmo, aj tie, ktoré sú iným spôsobom spoplatnené. No, samozrejme, nebránim sa tomu, ak oni vidia isté formálne riziko v dikcii zákona, aby sa v druhom čítaní presne špecifikovalo to, o čom hovorí dôvodová správa. Pretože dôvodová správa sa zameriava na hydrologické údaje. To znamená, na kvalitu podzemnej vody a na jej kolísanie. Pretože všetky ostatné produkty v podstate máme dnes zadarmo. Dnes, keď idete na stránku SHMÚ, tak máte tam dáta o ovzduší, veľmi podrobné, online v podstate, máte monitorovacie stanice, kde v danom čase v priebehu, neviem možno, nejakých hodín sa tá kvalita tam aktualizuje. Keď presne viete hladinu kolísania riek a keď sú prívalové dažde, viete prakticky online sledovať, ako sa vyvíja hladina podzemnej, hladina riek, vody v riekach. Máme mnohí aplikácie počasia, kde vidíme krásne údaje o tlaku, smere vetra, proste všetky možné ešte aj satelitné zábery. A jediné, o čom nemáme údaje, sú údaje o kvalite podzemnej vody, ktorá sa používa vlastne pre ľudskú spotrebu, a tento údaj, keď by ste chceli, buď si musíte robiť iniciatívne svoj rozbor, čo teda ani nie je možné v cudzom vrte, ale, zaplatiť si ho, pritom tieto dáta sú platené a realizované z verejných zdrojov finančných, verejných zdrojov. Sú to dáta, ktoré by mali byť v rozsahu, keď si predstavíme, že vám niekto robí anály, krvný rozbor. Že idete k lekárovi a pred vyšetrením vám odoberú krv, dostanete výstup z laboratória, kde máte presne všetky tie ukazovatele, nameranú hodnotu a v zátvorke je hodnota, ktorá je tzv. normovaná, že vy sami aj viete už porovnať, či je hodnota, ktorú máte, je nižšia alebo vyššia. A následnú, samozrejme, analýzu toho, hľadania príčiny už robí lekár a ďalší odborníci. Podobne by to bolo aj tu. Tu hovorím o tom, že tieto dáta, to znamená výstup z laboratórií, protokolárny výstup, ktorým je nejaké číslo údajov o chemickom, biologickom a iných ukazovateľoch, o ktorých hovorí vyhláška o pitnej vode, kde bude číslo a v zátvorke bude vlastne norma. Čiže už tú analýzu, či si ju spraví ten, kto má tú informáciu sám a vyhodnotí si ju a povie si, no tak ja vodu so zvýšeným obsahom horčíka nebudem piť alebo budem piť, tak je to už na ňom, ale túto informáciu bude mať. A nejde o nejaké minerály, ale ide v prvom rade o hladinu nebezpečných látok znečisťujúcich, v prvom rade pesticídy, arzén, kadmium a rôzne iné, ktoré, žiaľ, sa v našich podzemných vodách nachádzajú. V samotnej výročnej správe SHMÚ sa uvádza, že aký prínos táto organizácia má pre verejnosť. Ja sa musím len s nimi stotožniť, to, čo tam je napísané, je absolútne pravda, že výstupy SHMÚ sú výstupmi z riešenia úloh vyplývajúcich z toho, na čo boli zriadení. Že tieto ich výstupy pomáhajú v rôznych oblastiach života a priamo sa dotýkajú každodenného života obyvateľov. Že proste poskytované informácie sú potrebné na ochranu životného prostredia obyvateľstva a dávajú aj podklady pri budovaní investičných celkov. Že údaje sú nevyhnutné pre rozhodovanie štátnej správy a samosprávy na predchádzanie škodám na životoch a majetku občanov. Využívajú sa pri rozhodovaní o prijímaní preventívnych opatrení a zabránení vzniku škôd. Toto citujem z výročnej správy, ktorú zverejnilo za rok 2017 SHMÚ. A myslím si, áno, takto by to malo byť. Ale malo by to byť vo všetkých položkách, vrátane hydrologických dát o kvalite a kvantite podzemných vôd, teda hladine podzemných vôd. Uvádzajú sa tu, aj tá cenová politika. Samozrejme SHMÚ tých 5 mil. eur, ktoré zarobí, je, sú už spracované produkty. To znamená, na základe dát, ktoré získajú o vode, o ovzduší, o ďalších ukazovateľoch, oni ich následne spracuvávajú na základe požiadaviek ďalších subjektov, a to, samozrejme, táto služba už by mala byť platená. V žiadnom prípade by nemali byť bezplatné nejaké ďalšie produkty možno v nejakých výročných správach. Ale tu ide skutočne, môj návrh zákona hovorí o tých prvotných dátach, o tých protokoloch, ktoré sú z laboratórií po analýzach, na základe ktorých sa už potom spracuvávajú ďalšie, ďalšie výstupy. Čiže chcela by som vás poprosiť, aby sme dali šancu tomuto malému, malej novele zákona o štátnej hydrologickej službe a o štátnej meteorologickej službe a dali ľuďom k dispozícii údaje o podzemnej vode. Totižto tu nejde len o pitnú vodu, kde veľká časť obyvateľstva ju má dodávanú z verejných vodovodov, kde tiež pripravujem novelu zákona, aby aj spotrebiteľ, ktorý dostáva túto vodu, mal tieto informácie. Ale tu hovoríme o podzemnej vode, ktorá sa používa na rôzne účely. Napríklad na závlahy. Ani nemusí byť na pitie, Predstavte si, že máte pri svojom rodinnom dome studňu, žijete na chránenej vodohospodárskej oblasti, ste obmedzovaný zo zákona pre rôzne spôsoby života, aby ste, nebodaj, neznečistili túto lokalitu, a budete tam mať jabĺčka alebo mrkvu, ktorú budete zalievať vodou v domnienke, že tá voda spĺňa kritériá, resp. že aspoň nie je znečistená. Budete mať tzv. biomrkvu alebo biovajcia od vašej sliepky a dáte ich v svojej dobrej vôli, dáte ich svojim vnúčatám ako čistú zeleninu. A kľudne môže byť nakontaminovaná nejakými toxickým kokteilom. A to len preto, že vlastne štát nezabezpečuje informovanosť občanov a nezabezpečí spôsob ako sa bezodplatne k takejto informácii a jednoduchým spôsobom dostane. Takže ďakujem pekne za pozornosť.